Studenții Universității din București, invitați de UNIHUB să descopere viața de antreprenor la atelierul de microproducție de la Facultatea de Administrație și Afaceri

Începând cu semestrul al doilea al anului universitar 2021-2022, studenții celor 19 facultăți ale Universității din București sunt așteptați să descopere viața de antreprenor în cadrul atelierului de microproducție de la Facultatea de Administrație și Afaceri.
Înființat ca parte a proiectului CNFIS-FDI-2021-0375 UNIHUB – Inovare, antreprenoriat și tehnologie – sprijinirea inițiativelor de afaceri ale studenților și absolvenților UB, atelierul urmărește familiarizarea studenților Universității din București cu mijloacele și echipamentele de producție a obiectelor promoționale.
Parte importantă a activității de PR și Marketing, esențiale oricărei afaceri, materialele și obiectele promoționale vor ajuta studenții să își manifeste și să își dezvolte creativitatea și abilitățile tehnice și de comunicare.
De altfel, în cadrul Societății Antreprenoriale Studențești – UNIHUB, studenții Universității din București au putut lua parte, încă din primul semestru al anului universitar 2021-2033, la o serie de workshop-uri despre antreprenoriat, conturate din dorința de a le facilita acestora accesul la ceea ce înseamnă viziunea antreprenorială și cum poate fi ea transpusă într-o companie de succes. Despre proiectul „Săptămâna Antreprenoriatului” puteți citi mai multe informații aici. 
[bookmark: _GoBack]De asemenea, din dorința de a promova ideile antreprenoriale ale studenților celor 19 facultăți ale UB, echipa Societății Antreprenoriale Studențești – UNIHUB a organizat, în miercuri, 8 decembrie 2021, Sesiunea de Comunicări Științifice ale Studenților, intitulată „Educație antreprenorială și antreprenoriat pentru secolul XXI”. În cadrul reuniunii, discuțiile au fost grupate în jurul următoarelor teme: Antreprenoriatul – oportunitate de carieră pentru studenți; Antreprenoriat, inovație și tehnologie; Antreprenoriat educațional, cultural și social; Antreprenoriat medical și pentru sănătate; Promovarea culturii antreprenoriale; Modele de afaceri, transformare digitală și gândire inovatoare; Antreprenoriat și responsabilitate socială; Educația antreprenorială și dezvoltarea durabilă; Elemente de management/marketing la nivelul start-up-urilor. Mai multe detalii cu privire la Sesiunea de Comunicări Științifice ale Studenților pot fi consultate în știrea disponibilă aici.
